AFGØRELSE NR. 3/96 TRUFFET AF ASSOCIERINGSRÅDET associeringen mellem De Europæiske Fællesskaber og deres medlemsstater på den ene side og Republikken Polen på den anden side,

den 16. juli 1996 om bilæggelse af tvisten mellem Den Europæiske Union og Republikken Polen vedrørende huder og skind i overensstemmelse med artikel 105, stk. 1 og 2, i Europaaftalen mellem De Europæiske Fællesskaber og deres medlemsstater på den ene side og Republikken Polen på den anden side (96/496/Euratom, EKSF, EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem de Europæiske Fællesskaber og deres medlemsstater på den ene side og Republikken Polen på den anden, særlig artikel 105, og

ud fra følgende betragtninger:

I Europaaftalens artikel 105, stk. 1 og 2, hedder det, at Associeringsrådet ved en afgørelse kan bilægge en tvist om anvendelsen eller fortolkningen af aftalen;

den 1. januar 1994 indførte Republikken Polen på grund af en kritisk mangel på råvarer i form af huder og skind et kontingent for eksporten af huder og skind på 1 400 tons for 1994 og 1995 og 3 000 for 1996 under henvisning til Europaaftalens artikel 31;

på det første møde i Associeringsrådet den 23. og 24. juni 1994 i Warszawa anmodede Fællesskabet Polen om at forhøje kontingentet til 15 000 tons for 1994 og 20 000 tons for 1995 for i overensstemmelse med aftalen at bevare en ligevægt mellem de foranstaltninger, som Polen træffer, og den faktiske mangel på råvarer;

Fællesskabet er af Polen blevet underrettet om, at begrænsningerne er midlertidige, at de skyldes den aktuelle mangel, og at de vil blive ophævet, så snart grunden til, at de er indført, ikke længere er til stede;

de to parter har ikke kunnet blive enige;

Fællesskabet forelagde ved skrivelse af 28. juli 1994 i overensstemmelse med Europaaftalens artikel 105, stk. 1, spørgsmålet for Associeringsrådet i håb om, at det kunne bilægge tvisten;

på Associeringsrådets anden samling den 17. juli 1995 i Bruxelles foreslog Fællesskabet en forhøjelse af kontingentet for 1995 til 13 500 tons;

Polen kunne ikke acceptere dette forslag fra Fællesskabet, og Fællesskabet kunne ikke acceptere forskellige forslag til forhøjelse af kontingentet fra polsk side, hvorfor de to parter blev enige om at anvende Europaaftalens artikel 105, stk. 4;

Republikken Polen og Fællesskabet gav hinanden meddelelse om udpegelsen af deres respektive voldgiftsmænd;

Republikken Polen har i mellemtiden ved skrivelse af 18. marts 1996 forelagt et kompromisforslag om fastlæggelse af en tidsplan for liberaliseringen af eksporten af huder og skind, ifølge hvilken begrænsningerne skal bortfalde endeligt senest den 1. januar 1999 og spørgsmålet på ny tages op til undersøgelse i 1997 med henblik på at fremskynde den fulde liberalisering med et år;

parterne besluttende under disse omstændigheder at standse den i artikel 105, stk. 4, omhandlede voldgiftsprocedure og afslutte den i henhold til Europaaftalens artikel 105, stk. 2 -

TRUFFET FØLGENDE AFGØRELSE:

Artikel 1

Det årlige kontingent for eksporten fra Polen af huder og skind, som de polske myndigheder har fastsat til 3 000 tons for 1996, forhøjes til 10 000 tons for 1996, 12 000 tons for 1997 og 15 000 tons for 1998. Republikken Polen ophæver begrænsningerne for eksport af huder og skind med virkning fra den 1. januar 1999.

Artikel 2

Associeringsudvalget undersøger på ny situationen i første kvartal af 1997 for at vurdere muligheden af at ophæve begrænsningerne for eksporten af huder og skind pr. 1. januar 1998.

Artikel 3

Denne afgørelse træder i kraft på dagen for vedtagelsen. Kontingentet for huder og skind på 10 000 tons for 1996 gælder dog med virkning fra 1. januar 1996.

Udfærdiget i Bruxelles, den 16. juli 1996.

På Associeringsrådets vegne

D. SPRING

Formand